**INTERNETS UN EMOCIJAS**

*Digitālais saturs rada emocijas, ne tikai informē - ko ar tām darīt, par ko tās liecina?*

Ak, cik tas bij’ jautri, kā es priecājos –

Internetā dzīve vienos pigoros!

Multenes un ķēmi, raibas muļķības,

Lai ar negribas, ir traki jāsmejas!

Mammu, mammu, mammu, man ir dikti bail –

Datorā ir vilki, kuriem acis gail.

Un tad vēl tur dzīvo Melnais bruņinieks...

Kā lai tagad aizmieg, ja vairs nenāk miegs!?

Tā kā čības skapī vai kā plauktā bļodu

Internetā sajūtas es viegli rodu.

 Bet ja dzīvē gribam harmoniju rast

 Emocijas vajag atpazīt mums prast.

Bildes redzēju ar ļauniem onkuļiem,

Kuri dara pāri maziem kaķēniem.

Uz tiem cilvēkiem, kas bija attēlos,

Es jau trešo dienu ļoti dusmojos.

Kompjūterā skumju filmu skatījos

Un tās varoņiem es līdzi bēdājos.

Draugi prasa, kāpēc mani raizes māc.

Ko lai viņiem saku? Nemierīgs ir prāts!

Tā kā čības skapī vai kā plauktā bļodu

Internetā sajūtas es viegli rodu.

 Bet ja dzīvē gribam harmoniju rast

 Emocijas vajag atpazīt mums prast.

 Bet ja dzīvē gribam harmoniju rast

 Emocijas vajag savaldīt mums prast.

**PATĒRĒTĀJSABIEDRĪBA**

*Tev nevajag visu, kas ir internetā – visas jaunās mantas visos eksemplāros. Ar mantām jāmācās dalīties.*

Interneta veikalā vienradzīši rozā

Skumst un sapņo ātri ielēkt manā grozā,

Supermaigi lācīši, spēļu biedri jauki –

Visas mantas pasaulē grib būt mani draugi.

Un lai mamma nedomā,

Ka man nekad nav gana -

Ko lai iesāku, ja

Lelle grib būt mana?!

 Ja tu arī domā tā,

 Šoreiz tev nav taisnība.

 Spēlēm – lai tās arī citiem bērniem tiek,

Internetā

Jā – /pauze/ – Pa – /pauze/ – Liek!

Un ja gribas mantas dažādas

Ir ar viņām

Jā – /pauze/ – Da – /pauze/ – Lās!

Astoņpadsmit dažādi traktoriņi spoži,

Multenīšu varoņi, supermeni droši,

Sešas mīļas nāriņas, katra savā krāsā,

Sniega princese un viņas lielā māsa.

Un lai tētis nebaras,

Ka pilna māja niekiem –

Bērniem vajag miljons

Rotaļlietu priekiem.

 Ja tu arī domā tā,

 Šoreiz tev nav taisnība.

 Spēlēm – lai tās arī citiem bērniem tiek,

Internetā

Jā – /pauze/ – Pa – /pauze/ – Liek!

Un ja gribas mantas dažādas

Ir ar viņām

Jā – /pauze/ – Da – /pauze/ – Lās!

**PĀRVEIDOTS SATURS**

*Internetā bildes tiek apstrādātas, uz rotaļlietu kastēm fejas lido un Lego kuģis peld - tas ir mānīgi.*

/aizrautīgi bērni/ Lidojoši kuģi, starojoši spoki,

Pasakainas pilis, kurām mirgo logi,

Delfīni, kas peldot izpūš šļakatas...

/skeptiķis – solo/ Nestāstiet man vairāk šitās muļķības!

/aizrautīgi bērni/ Apburošas fejas spārniem zīdā klātiem,

Burvju putekļi uz brīnumnūju kātiem,

Augstāk vēl par māju lido raganas...

/skeptiķis – solo/ Neticu nekam, tas viss ir pasakas!

/aizrautīgi bērni/ Kāpēc tu mūs tagad apvaino?

/skeptiķis – solo/ Jo man ir tāds kuģis – un viņš nelido!

/bērni/ Brīnumi mīt fantāziju pasaulē.

Attēlos un internetā (bērni nopūšas: eh!) –

/skeptiķis – solo/ Diemžēl nē.

/skeptiķis – solo/ Bet kur paliek stāstu maģija?

Vai mēs viņai ticam? (ar jautājumu: mm?) –

/bērni/ Protams – jā!

/aizrautīgi bērni/ Mirgojoši zirgi plīvojošām krēpēm,

Salavecis, kurš prot braukt ar īstām slēpēm,

Smaržiņa, kas lellēm sāpes izārstē...

/skeptiķis – solo/ Beidziet, bērni, lūdzu, tikai fantazēt!

/aizrautīgi bērni/ Krellēs briljanti, kas vairo tavu daili,

Superaproce, kas apēd visas bailes,

Brīnumkrāsiņas, lai neatvairāms vaigs...

/skeptiķis – solo/ Ak, jel, jums pie prāta sen jau nākt bij’ laiks!

/aizrautīgi bērni/ Kāpēc tu mūs tagad apvaino?

/skeptiķis – solo/ Jo man ir tas zirgs, kurš vispār nemirgo!

/bērni/ Brīnumi mīt fantāziju pasaulē.

Attēlos un internetā (bērni nopūšas: eh!) –

/skeptiķis – solo/ Diemžēl nē.

/skeptiķis – solo/ Bet kur paliek stāstu maģija?

Vai mēs viņai ticam? (ar jautājumu: mm?) –

/bērni/ Protams – jā!

**INTERNETA SIMBOLI**

*Zīmes internetā*

/supergudrais bērns/ Vai jūs, lūdzu, pazīstat, kas ir mikļbirka? /visi krata galvas, rausta plecus/

/pirmais atbildētājs/ Tas kaut kas no apģērba? /supergudrais bērns reaģē - nē/

/otrais atbildētājs/ ... Vai varbūt no cirka? /supergudrais bērns reaģē - nē/

/supergudrais bērns/ Un interneta lietotājiem arī noder zināt,

Kāda zīme palīdz lapu atsvaidzināt.

/kāds, kurš ir gatavs skaļi atzīt, ka neko neaprot/ Ko?!

/supergudrais bērns/ Pastāstiet, kā uzzīmēts internets bez vadiem! /visi krata galvas, rausta plecus/

/pirmais atbildētājs/ Tur jau vajag zubrīties! /supergudrais bērns reaģē - muļķības/

/otrais atbildētājs/ ... skolā sēdēt gadiem! /supergudrais bērns reaģē - muļķības/

Tik pat loģiski kā bante tavā bizē /rāda uz meiteni ar banti bizē/

Zemeslodes attēls tīklu simbolizē.

/meitene ar banti bizē – brīnās, skatās uz banti, nesaprata/ Ē...!?...

/visi/ Kad ir ļoti grūti

pašam visu prast,

Simboli nāk talkā

īsto ceļu rast.

/kāds, kurš ir gatavs skaļi atzīt, ka neko neaprot/ Kas...?!

Tāpat kā uz ielām,

kur ar auto brauc,

Arī internetā

zīmju mums ir daudz.

/supergudrais bērns/ Četri Gā un Pieci Gā jāatpazīst vaigā.

/pirmais atbildētājs/ Gā? Tas ir kā... gājpunti? /supergudrais bērns reaģē - wtf/

/otrais atbildētājs/ ... Jā, tā zosis klaigā! /supergudrais bērns reaģē - wtf/

/supergudrais bērns/ Un internetā adreses ir visā pasaulē,

Tām, kas Latvijā, ir astē “punkts el vē”.

/kāds, kurš ir gatavs skaļi atzīt, ka neko neaprot - neticīgi/ Nē...!... /gudrais bērns māj ar galvu – JĀ!/

/visi/ Kad ir ļoti grūti

pašam visu prast,

Simboli nāk talkā

īsto ceļu rast.

/kāds, kurš ir gatavs skaļi atzīt, ka neko neaprot/ Kas...?!

Tāpat kā uz ielām,

kur ar auto brauc,

Arī internetā

zīmju mums ir daudz.

**KĀ RODAS SATURS INTERNETĀ?**

*To ievieto cilvēki – un tie ir gudri, negudri, pieaugušie, bērni... Interneta saturs nav absolūta patiesība.*

Kad man puncī tukšums ierūcas,

Prasu mammai, lai cep pankūkas,

Lieku virsū zaptes lipīgas,

Kuras ome vāra ņammīgas.

Garšīgākās lietas pasaulē

Rodas virtuvē.

*/Jautātāji:/*

Nevar būt, ka internets

krīt no zila gaisa –

Noteikti to kāds

kaut kur pa kluso taisa!

*/Atbildētāji:/*

Tāpēc internetā REDZĒTAM

Akli neticam.

Lai mēs visi mīļi dzīvotu,

Tētis mūrē māju stabilu.

Un vēl siltumnīcu varenu,

Opaps lai tur gurķus audzētu.

Skaistu ēku daudz ir pasaulē,

Jo tās uzbūvē.

Nevar būt, ka internets

krīt no zila gaisa –

Noteikti to kāds

kaut kur pa kluso taisa!

*/Atbildētāji:/*

Tāpēc internetā DZIRDĒTAM

Akli neticam.

Gadās, ka es podus nogāžu,

Reizēm lielas ziepes savāru.

Bet tad piedošanu palūdzu,

Laboties no sirds es apsolu.

Brīnumu un blēņu netrūkst pasaulē.

Nesakiet, ka nē.

Nevar būt, ka internets

krīt no zila gaisa –

Noteikti to kāds

kaut kur pa kluso taisa!

*/Atbildētāji:/*

Tāpēc internetā ATRASTAM

Akli neticam.

**INTENETA SAPRAŠANA**

*Lietojam to, ko saprotam. Ja nesaprotam, ‘nebakstām uz dullo’, bet vaicājam, uzzinām. Tā mēs ‘neuzrausimies uz erroriem’ un mums nevajadzēs slēpt savas nezināšanas sekas. Nezināt nav kauns!*

/jautātāji viens caur otru/

Pasaki man, lūdzu, kā tad tā –

Automašīna vairs nestrādā.

Iespējams ir kļūda motorā?

Vai varbūt ir vaina degvielā?

/puika, kuram tiek jautāts, bet kurš vēl visu nezina/

Mīļuprāt es padomu jums dotu,

Bet diemžēl neko no auto nesaprotu.

/mierinātājs/

Nebēdājies, draudziņ, tas nekas,

Ja vēl dažas lietas jāmācās.

/mierinātājs/ Tāpēc mums ir dzīves likums jauns.

/kāds, kurš nezina/ Kāds?!

/mierinātājs/ Nezināt nav kauns!

/visi/ Jā! Nezināt nav kauns!

/jautātāji viens caur otru/

Paskaties, vai smuki saģērbos?

Vai var biksēs iet un zābakos?

Kā uz balli lai es pucējos?

Vai lai lieku blūzi svārciņos?

/puika, kuram tiek jautāts, bet kurš vēl visu nezina/

Mīļuprāt es padomu jums dotu,

Bet diemžēl neko no modes nesaprotu.

/mierinātājs/

Nebēdājies, draudziņ, tas nekas,

Ja vēl dažas lietas jāmācās.

/mierinātājs/ Tāpēc mums ir dzīves likums jauns.

/kāds, kurš nezina/ Kāds?!

/mierinātājs/ Nezināt nav kauns!

/visi/ Jā! Nezināt nav kauns!

/jautātāji viens caur otru – ar telefoniem un planšetēm rokās: saprotams, ka jautā par internetu/

Kā lai šito spēli atveru? /cenšas kaut ko izmisīgi ‘uz dullo’ spaidīt telefona ekrānā/

Nekas nenotiek, kad uzspiežu! /cenšas kaut ko izmisīgi ‘uz dullo’ spaidīt telefona ekrānā/

Kāpēc man te rāda *erroru*? /cenšas kaut ko izmisīgi ‘uz dullo’ spaidīt telefona ekrānā/

Laikam internetu saplēsu!... /sabijies, ka kaut kas saspiests nesaprotams un internets vairs nestrādā/

/puika, kuram tiek jautāts, bet kurš vēl visu nezina/

Mīļuprāt es padomu jums dotu,

Bet diemžēl vēl internetu nesaprotu.

/mierinātājs/

Nebēdājies, draudziņ, tas nekas,

Ja vēl dažas lietas jāmācās.

/mierinātājs/ Tāpēc mums ir dzīves likums jauns.

/kāds, kurš nezina/ Kāds?!

/mierinātājs/ Nezināt nav kauns!

/visi/ Jā! Nezināt nav kauns!

/mierinātājs/ Uuun...

/visi/ Tāpēc mums ir dzīves likums jauns.

/visi/ Nezināt nav kauns! Jā! Nezināt nav kauns!